
Rijeka, 27. siječnja 2021.g.

OBJAVA ZA MEDIJE


POVODOM NOĆI MUZEJA BESPLATAN ULAZ NA IZLOŽBU
„OVO JE RIJEKA - STOTINU USPOMENA, JEDNA PRIČA“ 


	U petak, 29. siječnja 2021.g. povodom Noći muzeja ulaz na izložbu nogometnih memorabilija „Ovo je Rijeka – stotinu uspomena, jedna priča“ koja je postavljena u Exportu na Delti u sklopu programa Rijeke 2020 – Europske prijestolnice kulture bit će besplatan za sve posjetitelje. Iznimno toga dana, radno vrijeme Exporta bit će od 15.00 do 24.00 sata.
Izložba se organizira uz poštivanje svih važećih epidemiloških mjera i preporuka pa je broj posjetitelja koji istovremeno mogu boraviti u prostoru izložbe ograničen. Posjetitelji, čiji će ulaz u Export biti reguliran po redoslijedu dolaska, pozivaju se na pojačano dezinficiranje ruku, održavanje fizičke udaljenosti te ispravno nošenje zaštitnih maski za lice. Ne preporučuje se dolazak osobama starije životne dobi ili oboljelima od kroničnih bolesti.

Podsjetimo, izložba „Ovo je Rijeka – stotinu uspomena, jedna priča“ predstavlja predmete vezane uz nogometni klub Rijeka iz privatnih kolekcija strastvenih navijača Zvonimira Krpana i Mišela Budimilića. Izloženi su dresovi, zastavice, medalje, pehari, lopte i ostale memorabilije, a sve je popraćeno tekstovima, izvornim fotografijama i novinskim člancima te audio-vizualnim snimkama i projekcijama pojedinih utakmica, navijačke atmosfere i pjesama. 

Izložbu „Ovo je Rijeka – stotinu uspomena, jedna priča“ moguće je do 15. ožujka 2021.g. razgledati i u uobičajeno radno vrijeme Exporta: četvrtkom i petkom od 15.00 do 20.00 sati te subotom i nedjeljom između 11.00 i 20.00 sati.
Pojedinačna cijena ulaznice za izložbu je 30 kuna. Ulaz je slobodan za djecu do 7 godina te nezaposlene i umirovljenike, uz predočenje važećih dokumenata. Djeca i mladi do 18 godina, studenti i članovi KN Armada, uz predočenje važećih dokumenata, ostvaruju popust od 50% na pojedinačnu ulaznicu. U prodaji je i katalog izložbe po cijeni od 10 kuna.

Dodajmo, u Exportu na Delti i dalje se po trajno sniženim cijenama i uz posebne pogodnosti u prodaji mogu naći suveniri Rijeke 2020 – Europske prijestolnice kulture, čije se cijene kreću od 12,00 kn do 45,00 kn. U ponudi su: kišobrani, blokovi, kemijske olovke, platnene torbe, muške i ženske T-shirt majice, zaštitne maske za lice, veliki i mali rokovnici, šalice, privjesci, plastične boce te EPK zvonca – jedinstveni suvenir s velikog, svečanog otvorenja EPK godine, koje je održano u riječkoj luci 1. veljače 2020.g..


Unaprijed zahvaljujem na objavi.

Lena Stojiljković
 Odnosi s medijima, Rijeka 2020
lena.stojiljkovic@rijeka2020.eu 
Mob: +385 91 612 63 42

